Andet kvartal i 2018 blev et af de bedre for Asetek A/S i Aalborg. Virksomheden, der laver vandkøling til gamercomputere, har øget omsætningen i andet kvartal med 75 procent i forhold til sidste år – fra omkring 72,5 millioner kroner til omkring 127,5 millioner kroner. Det er markant fremgang i ordrerne af vandkølesystemet, der er skyld i den øgede omsætning. - Vi er naturligvis meget tilfredse men også konservative i forhold til resten af året, hvor vi fortsat fastholder forventningen om at nå det samme, relativt høje, omsætningsniveau som i 2017, siger André Sloth Eriksen, der er administrerende direktør i Asetek. Selvom virksomheden ikke har budgetteret med den øgede omsætning, er man ifølge direktøren gearet til at håndtere de ekstra ordrer uden at skulle ansætte flere medarbejdere. Satser på vandkøling af datacentre Lige nu står vandkøling af computere for 94 procent af Aseteks omsætning. Men i fremtiden vil elektronikvirksomheden satse endnu mere på vandkøling af centralt placerede datacentre, som understøtter smartphones og tablets. - På datacenterområdet arbejder vi fokuseret mod også at nå et kommercielt gennembrud. Det tog os cirka 10 år at udvikle kerneforretningen til det den er i dag, så det er helt naturligt, at det også tager tid i datecenterforretningen, siger André Sloth Eriksen. Asetek har desuden indgået en aftale med computerproducenten Asus for nylig om at levere vandkøling til en Asus’ PC-serie Republic of Gamers.

Referat:
Den nordjyske elektronikvirksomhed Asetek har haft et forrygende 2. kvartal.